RESOLUCIÓN do 16 de abril de 2010 pola que se convocan as Xornadas Internacionais sobre Estrutura e Organización Territorial da Administración Local.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 21/04/2010

Dentro do plan de actividades da Escola Galega de Administración Pública para o ano 2010 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración coa dirección xeral de Administración local, as Xornadas Internacionais sobre Estrutura e Organización Territorial da Administración Local, conforme as seguintes bases:
1. Obxectivos.
Proporcionar unha visión comparada da ordenación local e dos modelos de organización municipal no ámbito europeo, nacional e autonómico con presenza de destacados representantes da Administración e da Universidade.
2. Contidos.
Serán tratados, entre outros, os seguintes temas:
a) Programa.
-A Administración local en España: especial referencia ao caso galego.
-A Administración local en Italia: procesos de reorganización.
-A Administración local: modelos de organización territorial en Francia.
-A Administración local en Alemaña.
-A organización da Administración local en España: problemas e perspectivas de futuro.
-Experiencias de reforma do territorio local: do diagnóstico á acción. Unha experiencia particular na comarca do Deza.
-Poder local no Reino Unido.
-A ordenación territorial no ámbito local en Portugal.
-A estrutura territorial da Administración local en Galicia: perspectivas de futuro.
-Problemática da Administración local na Comunidade Autónoma de Galicia.
b) Comunicacións.
Cunha anticipación máxima de cinco días á celebración das xornadas poderán enviarse comunicacións a estas, para os efectos da súa ulterior incorporación ás actas das xornadas. A extensión máxima das comunicacións será de 20 folios a unha cara, a un só espazo, tipo de letra Times New Roman 12. O autor/autores deberán identificarse co seu nome e apelidos, DNI, ou outro documento identificativo, e indicación da institución a que, se é o caso, pertence, xunto cun breve curriculum vitae (non superior a 1 folio).
3. Destinatarios.
Cargos electos da Administración local, empregados públicos das administracións autonómica e local, membros da comunidade do sistema universitario de Galicia e interesados en xeral.
4. Desenvolvemento.
Lugar: Escola Galega de Administración Pública (EGAP), rúa de Madrid, 2-4, Santiago de Compostela.
Data: 10 e 11 de maio de 2010.
Duración: 11 horas lectivas.
5. Número de prazas.
Limitado pola capacidade do local.
6. Solicitudes.
-Tramitación de solicitudes: as solicitudes irán dirixidas ao director da Escola Galega de Administración Pública (polígono das Fontiñas, rúa de Madrid, 2-4, CP 15707, Santiago de Compostela), segundo o modelo que figura como anexo a esta convocatoria, e serán presentadas no rexistro xeral da EGAP, ou ben de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou por correo electrónico dirixido ao enderezo novas.egap@xunta.es.
-Inscricións fóra de prazo: só serán admitidas, de quedaren prazas libres, coa condición de que cumpran os requisitos xerais antes indicados.
As persoas solicitantes poderán obter a confirmación da súa admisión se chaman por teléfono, das 8.30 ás 14.30 horas, aos seguintes números: 981 54 62 41 e 881 99 70 14.
7. Prazo.
O prazo de presentación de solicitudes finalizará o xoves 6 de maio de 2010.
8. Modificacións.
A EGAP reserva para si a facultade de interpretar e de resolver as incidencias que poidan xurdir no desenvolvemento destas xornadas, así como a facultade de cancelalas se o escaso número de solicitudes non xustificara a súa realización.
9. Certificado de asistencia.
Será entregado un certificado de asistencia ao final das xornadas a aquelas persoas inscritas que teñan asistido a elas. Neste documento aparecerán de forma expresa a natureza da actividade e a data de realización.
Santiago de Compostela, 16 de abril de 2010.
Pablo Figueroa Dorrego
Director da Escola Galega de Administración Pública
Ver referencia pdf "07400D015P120.PDF"